**Obrazloženje Općeg dijela financijskog plana**

**3050 Institut za društvena istraživanja u Zagrebu za razdoblje 2026.-2028.g.**

Institut za društvena istraživanja u Zagrebu (Institut) javna je ustanova čiji je osnivač Ministarstvo znanosti, obrazovanja i mladih. Institut se bavi koncipiranjem, razvojem, organiziranjem i provedbom znanstvenih istraživanja te znanstvenim osposobljavanjem i usavršavanjem znanstvenoistraživačkoga ljudskog potencijala.

Najveći dio ukupnih prihoda čine prihodi iz državnog proračuna, dok ostale prihode Institut ostvaruje kroz projekte financirane iz programa Europske unije, Europskog socijalnog fonda, Hrvatske zaklade za znanost te projekata za različite naručitelje (jedinice državne i lokalne uprave i samouprave, organizacije civilnog društva, visokoobrazovne ustanove i slično).

Ministarstvo financija je u lipnju 2025. izradilo Uputu za izradu prijedloga državnog proračuna Republike Hrvatske. Najveće novosti u planiranju od ovog proračunskog ciklusa odnosi se na praćenje EU tijekova prema pojedinim EU programima i fondovima. Izmjenama i dopunama Pravilnika o proračunskim klasifikacijama usvojenim u rujnu 2025. godine predviđene su obvezne dodatne analitičke oznake izvora financiranja uz EU tijekove te dodatne analitičke oznake izvora financiranja za pomoći koje su doznačavaju iz državnog proračuna.

U prijedlogu plana Instituta izvor financiranja *51000 Program Unije* odnosi se na sredstva EU gdje prve tri znamenke (510) prikazuje EU izvor financiranja dok druge dvije znamenke (00) prikazuju da Institut financira troškove iz predujma a ne iz nekog drugog izvora (predfinanciranje).

Izvor *50 Pomoći iz državnog proračuna* odnosi se na prijenos sredstava proračunskih korisnika državnog proračuna. Prve dvije znamenke (50) prikazuju doznačenu pomoć iz državnog proračuna, dok druge dvije znamenke (11) prikazuju iz kojeg je izvora financiranja doznačena pomoć. Institut u svom planu ima usklađene iznose i izvore financiranja sa davateljima sredstava sukladno dostavljenim dopisima.

Zbog navedenih promjena i potrebnih usklada, svi aktivni ali i završeni projekti financirani iz EU sredstava te iz državnog proračuna planirani su po novim izvorima čega dolazi do razlike u usporedbi iz prethodnih godina.

**PRIHODI I PRIMICI**

Institut za društvena istraživanja u narednoj 2026. godini planira 2.607.159 € prihoda poslovanja dok je u projekcijama iskazano 2.372.712 € za 2027. godinu te 2.515.250 € za 2028. godinu. U financijskom planu iskazani su realni prihodi koje očekujemo tokom naredne tri godine na temelju ugovorenih projekata. U odnosu na tekući plan za 2025. godinu vidljivo je povećanje ukupnih planiranih prihoda od oko 1% ali 15% u odnosu na izvršenje 2024. godine. Ukupni prihodi u narednom trogodišnjem periodu nemaju sukcesivni pad zbog isplata po završetku ugovorenih projekata.

U 2026. godini najveći udio u prihodima je prihod državnog proračuna (87,5%) temeljem aktivnosti programskog financiranja. Ukupni planirani iznos odnosi se na programsko financiranje iz izvora *1.1 Opći prihodi i primici* u iznosu 2.178.874 € te iz izvora *581 Mehanizmi za oporavak i otpornost* u iznosu 103.450 €. Iznosi su ograničeni limitima od strane nadležnog Ministarstva znanosti, obrazovanja i mladih sukladno potpisanom Programskom ugovoru a odnose se na troškove zaposlenika i programsko financiranje te NPOO projekte.

Sljedeći najveći udio iskazanih prihoda čine prihodi iz izvora *50 Pomoći iz državnog proračuna* a odnose se na prihode od ugovorenih projekata. Najveći prijenos između proračunskih korisnika državnog proračuna očekujemo od *Hrvatske zaklade za znanost* tokom naredne dvije godine. Osim *Hrvatske zaklade za znanost* u istom periodu planirani su prihodi iz izvora *51000 Programi Unije* po projektima sklopljenih sa *Uredom za ravnopravnost spolova, Filozofskim fakultetom u Zagrebu* tenositeljima projekata iz inozemstva.

Vlastite prihode očekujemo od pružanja usluga po već sklopljenim ugovorima. U odnosu na plan Tekuće godine u 2026. godini planirani su veći prihodi, dok po izvoru *61 Donacije* nisu planirani prihodi zbog neizvjesnost ugovaranja novih tržišnih i ESF projekata.

**RASHODI I IZDACI**

Institut za društvena istraživanja u narednoj 2026. godini planira 2.735.164 € rashoda od čega 2.693.071 € iznose rashodi poslovanja te 42.093 € rashodi za nefinancijsku imovinu. U projekcijama za 2027. i 2028. godinu ukupni rashodi se sukcesivno smanjuju. Razlog smanjenja planiranih rashoda za nefinancijsku imovinu je zbog uloženih sredstava u dugotrajnu imovinu 2026. godine ali i prethodnih godina.

Najveći udio planiranih rashoda odnose se na aktivnosti redovnog poslovanja te programskog financiranja a iskazani iznosi usklađeni su sa danim limitima od strane nadležnog ministarstva (*1.1 Opći prihodi i primici* te *581 Mehanizmi za oporavak i otpornost)*. Rashodi iz izvora *1.1 Opći prihodi i primici* iznose 2.178.874 € što je 83,5% ukupno planiranih rashoda za 2026. godinu.

Rashodi po izvoru *581 Mehanizmi za oporavak i otpornost* odnose se na sedam ugovorenih programskih projekata a troškovi su planirani sukladno ugovorenim budžetima. Budući da projekti završavaju krajem 2027., nisu planirani daljnji rashodi po navedenom izvoru.

Rashodi po izvoru *5100 Programi Unije*, odnose se na sve EU projekte a odnose se na provedbu projektnih aktivnosti po aktivnim ali i završenim projektima. Planirani rashodi u 2026. godini iznose 172.007 € te se sukcesivno smanjuju kako projektne aktivnosti završavaju.

Rashodi po izvoru *50 Pomoći iz državnog proračuna* odnose se na trošak plaća asistenata i postdoktoranda te realizaciju projekta ugovorenih sa Hrvatskom zakladom za znanost.

Osim navedenog, planirani su rashodi iz izvora *3.1 Vlastiti prihodi* u iznosu 63.773 € te izvora *6.1 Donacije* 13.427 €. Zbog novog načina evidentiranja EU projekata, u naredne tri godine nisu planirani rashodi po izvoru *52 Ostale pomoći*.

Svi rashodi su planirani po projektima navedenim u *Obrazloženju Posebnog dijela financijskog plana.*

**PRIJENOS SREDSTAVA IZ PRETHODNE I U SLJEDEĆU GODINU**

Razlika između prihoda i rashoda planiranih u 2026. godini iskazanih u Općem dijelu iznosi 128.005 €. Navedeni manjak biti će pokriven donosom sredstava iz prethodne 2025. godine.

Planirani donos u 2026. godinu iznosi 718.330 € a odnosi se isključivo rashode financirane iz izvora *3.1 Vlastiti prihodi, 6.1 Donacije,* 5.0 Pomoći iz državnog proračuna, *5.2 Ostale pomoći* i *581 Mehanizmi za oporavak i otpornost .* Odnos i donos po izvoru *1.1 Opći primici i prihodi* nisu planirani.

Na kraju 2026. godine planirani je odnos u iznosu 590.325 €. Na isti način planiran je odnos iz 2027. u 2028. godinu u ukupnom iznosu 256.499 €.

Navedena sredstva prenosimo iz godine u godinu sukladno provedbama projekata. Na kraju 2028. godine planirani je odnos 75.215 € u 2029.godinu.

**RAČUN FINANCIRANJA**

*Institut za društvena istraživanja* se financira isključivo iz prihoda državnog proračuna i projekata. U računu financiranja po ekonomskoj klasifikaciji i izvorima financiranja evidentirane su nule budući da Institut nije planirao u trogodišnjem razdoblju Primitke i izdatke od financijske imovine i zaduživanja.

**UKUPNE I DOSPJELE OBVEZE**

U financijskim izvještajima Instituta za društvena istraživanja u Zagrebu prikazana su sljedeća stanja ukupnih i dospjelih obveza na dan 31. prosinca prethodne godine i na dan 30. lipnja tekuće godine:

|  |  |  |
| --- | --- | --- |
|  | Stanje obveza na dan 31.12.2024. | Stanje obveza na dan 30.06.2025. |
| Ukupne obveze | 168.040 € | 171.320 € |
| Dospjele obveze | - | - |